RO Jurnalul Oficial al Uniunii Europene C 189/29

Publicarea unei cereri în temeiul articolului 6 alineatul (2) din Regulamentul (CE) nr. 510/2006 al Consiliului privind protecția indicațiilor geografice și a denumirilor de origine ale produselor agricole și alimentare

2009/C 189/11

Prezenta publicare conferă dreptul de opoziție în temeiul articolului 7 din Regulamentul (CE) nr. 510/2006 al Consiliului. Declarațiile de opoziție trebuie să parvină Comisiei în termen de șase luni de la data prezentei publicări.

DOCUMENT UNIC

REGULAMENTUL (CE) NR. 510/2006 AL CONSILIULUI

„YORKSHIRE FORCED RHUBARB”

NR. CE: UK-PDO-0005-0633-19.07.2007

IGP ( ) DOP ( X )

1. Denumire:

„Yorkshire Forced Rhubarb”

2. Statul membru sau țara terță:

UK

3. Descrierea produsului agricol sau alimentar:

3.1. Tip de produs:

Clasa 1.6: Fructe, legume și cereale proaspete sau prelucrate

3.2. Descrierea produsului căruia i se aplică denumirea de la punctul 1:

Tijele înalte și subțiri ale reventului (sau rubarbă), cunoscute sub denumirea de pețiole, au o culoare care variază de la roz la roșu și frunze galbene, compacte (de obicei, pentru comercializarea în supermarketuri, acestea se îndepărtează). Culoarea intensă, de la roz somon la roșu sângeriu, depinde de soi, de gradul de dezvoltare a plantei, de temperatură și de aportul de apă. La bază, acolo unde pețiolul se prinde de rizom, tijele sunt de culoare albă, iar în interior acestea sunt albe și cărnoase. Pulpa are un gust înțepător, ușor acid, cu o savoare delicat aromată. În ceea ce privește calitățile microbiologice și chimice, reventul cultivat în seră conține acid oxalic, calciu, în formă de oxalat de calciu, potasiu și estrogen vegetal. „Yorkshire Forced rhubarb” are o culoare accentuată ca rezultat al procedeelor tehnice utilizate și al absenței luminii, care face ca tijele să aibă coaja foarte fină și pulpa din interior albă. La preparare, „Yorkshire Forced rhubarb” este foarte fraged, are un gust mai delicat și este mai puțin acid decât celelalte tipuri de revent, datorită tehnicilor de producție diferite și metodelor ecologice de cultivare locale tradiționale, inclusiv utilizarea deșeurilor de lână („shoddy”), metodă specifică acestei regiuni.

Cultivatorii de „Yorkshire Forced rhubarb” împiedică acțiunea luminii asupra plantei în timpul culturii forțate în spații acoperite, deoarece ar avea loc fotosinteza care duce la îngroșarea și întărirea fibrelor și la un gust mai acid.

Pentru a reduce la minimum acest risc, cultivatorii recoltează reventul – atunci când este posibil – la lumina lumânării. O cultură forțată prea mult poate duce în același timp la pierderea gustului, astfel încât în Triunghi se preferă o creștere constantă de 6-9 săptămâni până la prima recoltare.

Soiurile care se cultivă în prezent în Triunghi în cadrul culturii forțate sunt următoarele:

Timerley Early;

Stockbridge Harbinger;

Reeds Early Superb/Fenton’s Special (considerate ca fiind același soi);

Prince Albert;

Stockbridge Arrow;

Queen Victoria.

Aceasta nu este o listă exhaustivă, în viitor putând fi utilizate și alte soiuri.

3.3. Materii prime:

Nu se aplică.

3.4. Hrană pentru animale (numai pentru produsele de origine animală):

Nu se aplică.

3.5. Etape specifice ale producției care trebuie să se desfășoare în aria geografică delimitată:

Toate etapele producției de „Yorkshire Forced Rhubarb” se desfășoară în aria geografică delimitată la punctul 4, inclusiv propagarea prin divizarea rădăcinilor. Recoltarea are loc la lumina lumânării pentru a reduce la minimum riscul fotosintezei care afectează textura și gustul reventului.

3.6. Norme specifice privind felierea, răzuirea, ambalarea etc.:

—

3.7. Norme specifice privind etichetarea:

Nu există norme specifice privind ambalarea. Se iau în considerare reglementările existente privind etichetarea alimentelor, precum și cerințele comercianților cu amănuntul. Se utilizează denumirea „Yorkshire Forced Rhubarb”.

4. Delimitare concisă a ariei geografice:

Aria geografică de producție se situează de o parte a lanțului muntos al Peninilor și este delimitată de o linie care unește orașele Leeds, Wakefield și Bradford. Aria este de formă triunghiulară și este denumită prin tradiție „Triunghiul reventului”. Mai exact, aria geografică este delimitată de o linie care pornește de la Ackworth Moor Top, se îndreaptă spre nord urmând A628 până la Featherstone și Pontefract, apoi continuă până la A656 trecând prin Castleford. În continuare, linia se îndreaptă spre vest de-a lungul A63, trecând de Garforth și West Garforth, după care orientează spre nord, trecând de Whitkirk, Manston și continuă spre A6120 prin Scholes. Linia urmează apoi A6120 spre vest, ocolește Farsley și se îndreaptă spre sud-vest, via A647 spre A6177, depășește Dudley Hill și se întâlnește cu M606 înspre sud. La joncțiunea 26, linia se îndreaptă pe M62 spre sud până la joncțiunea 25, de unde se îndreaptă spre est de-a lungul A644 spre Dewsbury, trecând de Mirfield, pentru a se întâlni cu A638 în direcția Wakefield. La Wakefield, linia urmează A638 spre sud până la Ackworth Moor Top.

5. Legătura cu aria geografică:

5.1. Specificitatea ariei geografice:

Producătorii din Yorkshire erau grupați pe terenurile propice culturii dintre Leeds, Wakefield și Bradford, zonă care a ajuns să fie cunoscută sub denumirea „Triunghiul reventului”. Având în vedere situarea Triunghiului reventului la umbra Peninilor, această zonă este ca un fel de gaură de ger. Situarea geografică se dovedește a fi foarte importantă pentru cultivatori deoarece oferă condițiile meteorologice perfecte necesare plantei.

Ploile frecvente, precum și perioadele inactive timpurii și de durată în creșterea rădăcinii sunt necesare în vederea întreruperii timpurii a perioadei de repaos vegetativ fără pierderea calității sau a randamentului. Solul trebuie pregătit cu grijă la o adâncime suficientă pentru a permite creșterea rădăcinilor numeroase și extinse. Este important un procent ridicat de umiditate, dar nivelurile prea mari pot duce la putrezirea rădăcinilor. Solurile care rețin umezeala sunt benefice din două motive: în primul rând, pentru că favorizează creșterea plantei în etapele inițiale și, în al doilea rând, pentru că mențin temperaturi joase necesare plantei atât în ceea ce privește cerințele naturale ale acesteia, cât și pentru conversia energiei înmagazinate. Acest lucru este esențial pentru calitatea pețiolelor obținute prin cultura forțată. O perioadă de repaos insuficientă în care rizomul se dezvoltă ca organ aerian în vederea culturii forțate duce la randamente scăzute, la o calitate slabă și un gust nesatisfăcător, ceea ce nu permite acoperirea costurilor de producție.

Condițiile atmosferice create de industria grea din zonă induc, toamna, uscarea timpurie a plantei. Pe terenuri s-au împrăștiat din abundență funinginea și cenușa provenind de la industria locală, iar numărul mare de coșuri ale locuințelor populației din zonă a dus la crearea de depozite de sulf în sol, ceea ce ajută la dezvoltarea reventului.

Deoarece producătorii din Yorkshire terminau în mod sistematic recoltatul mai devreme decât în oricare altă zonă a țării, cultivatorii din alte zone au abandonat în cele din urmă producția, deoarece nu mai puteau concura cu producătorii din Yorkshire care beneficiau de condiții deosebit de favorabile; aceștia din urmă și-au perfecționat continuu competențele, ajungând să producă pețiolele pentru care au devenit renumiți producătorii de „Yorkshire Forced rhubarb”.

Producătorii folosesc denumirea de „Yorkshire Forced Rhubarb” în general la comercializarea produsului pe piețele cu vânzare en gros, încă din 1877. În acea perioadă, acesta era locul de vânzare cunoscut în întreaga țară pentru produsul proaspăt.

5.2. Specificitatea produsului:

Tijele înalte și subțiri ale reventului, cunoscute sub denumirea de pețiole, au o culoare care variază de la roz la roșu și frunze galbene, compacte. Culoarea intensă variază de la roz somon la roșu sângeriu și depinde de soi. La bază, acolo unde pețiolul se prinde de rizom, tijele sunt de culoare albă, iar în interior acestea sunt albe și cărnoase. În ceea ce privește calitățile microbiologice și chimice, reventul de cultură forțată conține acid oxalic, calciu, în formă de oxalat de calciu, potasiu și estrogen vegetal. Reventul de cultură forțată are o culoare accentuată ca rezultat al procedeelor tehnice; de asemenea, tijele au coaja fină și o pulpă albă. La preparare, reventul de cultură forțată este foarte fraged și are un gust delicat și ușor acid. Gustul este rezultatul tehnicilor de producție și al metodelor naturale de cultivare locale tradiționale, inclusiv utilizarea deșeurilor de lână („shoddy”), metodă specifică acestei zone.

Noile rădăcini pentru cultura forțată se obțin prin propagare sau prin divizarea tufelor de revent existente, noile plante care rezultă astfel fiind numite „răsaduri de revent”. Rezervele de rădăcini se transmit de generații în cadrul familiilor sau se achiziționează de la alți cultivatori. Singura modalitate de a obține noi rezerve este de la rădăcini care au fost divizate dintr-o plantă mamă, deoarece, deși este posibilă, înmulțirea reventului prin semințe poate să nu aibă ca rezultat garantat obținerea unui soi pur ca urmare a polenizării încrucișate. Puritatea plantei de bază se poate asigura numai prin divizarea tufelor de revent existente în rezervă, dar este nevoie de multă experiență pentru a detecta deviațiile față de plantele de bază sau plantele care sunt bolnave. Rezerva de rădăcini este repartizată pe soiuri, iar soiurile diferite sunt cultivate pe terenuri separate.

Este necesar ca rădăcinile achiziționate în afara Triunghiului reventului să fi crescut în cadrul Triunghiului cel puțin 2-3 ani pregătitori înainte de cultura forțată, astfel încât rădăcina să poată beneficia de condițiile specifice în ceea ce privește solul și clima care sunt atât de benefice pentru dezvoltarea rizomului. Rădăcinile se iau de pe terenul cultivat și sunt încărcate cu grijă, manual, în camioane pentru a fi transportate de pe câmp la spațiile acoperite amenajate în vederea culturii forțate; fiecare șofer înregistrează loturile încărcate și terenul de unde provin rădăcinile din ziua respectivă.

5.3. Legătura cauzală dintre aria geografică și o calitate anume, reputația sau alte caracteristici ale produsului:

Tehnica de bază de cultivare a reventului în afara sezonului a s-a dezvoltat ca rezultat al unei descoperiri întâmplătoare în Chelsea, Londra, în 1817 și consta la început în încălzirea rădăcinii, cât se afla încă în pământ, prin acoperire cu un strat de îngrășământ de grajd. Această tehnică a ajuns în Yorkshire în 1877. Acesta a fost primul loc din lume unde au fost construite spații acoperite special pentru cultura forțată, iar tehnica, așa cum este încă utilizată în prezent, a fost pusă la punct de cultivatorii locali din Yorkshire. Solul din regiune s-a dovedit a fi perfect pentru creșterea rizomului voluminos necesar realizării unor randamente suficiente pentru a acoperi costurile mari de producție. La sfârșitul secolului al XIX-lea, reventul a devenit atât de popular încât existau peste 200 de cultivatori specializați numai în Triunghi.

Primele tehnici de bază de cultivare a reventului în afara sezonului în spații speciale acoperite au fost dezvoltate de cultivatorii din Yorkshire. Solul din regiune s-a dovedit a fi perfect pentru creșterea rizomului voluminos necesar realizării unor randamente suficiente. La sfârșitul secolului al XIX-lea, reventul a devenit atât de popular încât existau peste 200 de cultivatori specializați în Marea Britanie. În prezent, producătorii se concentrează la Leeds, Wakefield și Bradford, zonă care a devenit cunoscută ca Triunghiul reventului.

Solul din Yorkshire favorizează dezvoltarea unor rizomi voluminoși și puternici, cu muguri principali mari. Pe tot parcursul dezvoltării plantei în spații închise, apa se aplică direct din rețeaua de aprovizionare. Soiurile cultivate și selecționate în mod specific pentru și pe terenurile din această arie geografică conferă, cu ajutorul tuturor factorilor implicați, calitatea, savoarea și culoarea specifice pentru „Yorkshire Forced Rhubarb” de cultură tradițională. Solul și climatul din regiune sunt propice pentru creșterea rizomului voluminos necesar pentru această producție în afara sezonului.

Trimitere la publicarea caietului de sarcini:

http://defraweb/foodrin/foodname/pfn/products/index.htm